Κανονισμός (ΕΚ) αριθ. 1264/2003 της Επιτροπής

της 16ης Ιουλίου 2003

για έναρξη έρευνας σχετικά με την φερόμενη καταστρατήγηση των μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 2320/97 του Συμβουλίου, στις εισαγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα, καταγωγής Ρωσίας και των μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 348/2000 του Συμβουλίου, στις εισαγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Ουκρανίας, εξαιτίας της εσφαλμένης διασάφησης των εισαγωγών του ιδίου προϊόντος και των εισαγωγών ορισμένων σωλήνων κάθε είδους χωρίς συγκόλληση από κραματοποιημένο χάλυβα, άλλων από τους σωλήνες από ανοξείδωτο χάλυβα, καταγωγής Ρωσίας και Ουκρανίας, και για την υπαγωγή των εν λόγω εισαγωγών σε καταγραφή

Η ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 1972/2002(2), και ιδίως το άρθρο 13 παράγραφος 3 και το άρθρο 14 παράγραφοι 3 και 5,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΑΙΤΗΣΗ

(1) Η Επιτροπή έλαβε αίτηση, σύμφωνα με το άρθρο 13 παράγραφος 3 του κανονισμού (ΕΚ) αριθ. 384/96 (ο βασικός κανονισμός), με την οποία της ζητείται να ερευνήσει τον ισχυρισμό περί καταστρατηγήσεως των μέτρων αντιντάμπινγκ που επιβλήθηκαν στις εισαγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Ρωσίας και Ουκρανίας.

(2) Η αίτηση υποβλήθηκε στις 2 Ιουνίου 2003 από την Defence Committee of the Seamless Steel Tube Industry της Ευρωπαϊκής Ένωσης εξ ονόματος παραγωγών που αντιπροσωπεύουν το μεγαλύτερο τμήμα, ήτοι, πάνω από το 50 % της κοινοτικής παραγωγής ορισμένων σωλήνων κάθε είδους χωρίς συγκόλληση από σίδηρο ή από μη κραματοποιημένο χάλυβα.

Β. ΠΡΟΪΟΝ

(3) Το προϊόν το οποίο αφορά ο ισχυρισμός περί καταστρατήγησης είναι το εξής:

- οι σωλήνες κάθε είδους χωρίς συγκόλληση, από σίδηρο ή μη κραματοποιημένο χάλυβα, του τύπου που χρησιμοποιούνται ως αγωγοί πετρελαίου ή αερίου, με εξωτερική διάμετρο που δεν υπερβαίνει τα 406,4 mm,

- οι σωλήνες κάθε είδους κυκλικής διατομής, χωρίς συγκόλληση, από σίδηρο ή μη κραματοποιημένο χάλυβα, που έχουν διελκυνθεί ή ελαθεί σε ψυχρή κατάσταση, εκτός από τους σωλήνες ακριβείας,

- άλλοι σωλήνες κυκλικής διατομής, από σίδηρο ή μη κραματοποιημένο χάλυβα, εκτός από τους σωλήνες με σπείρωμα ή στους οποίους μπορεί να σχηματισθεί σπείρωμα, με εξωτερική διάμετρο που δεν υπερβαίνει τα 406,4 mm,

που επί του παρόντος υπάγονται στους κωδικούς ΣΟ ex 7304 10 10, ex 7304 10 30, 7304 31 99, 7304 39 91 και 7304 39 93.

(4) Τα προϊόντα που αποτελούν αντικείμενο της έρευνας είναι το υπό εξέταση προϊόν και ορισμένοι σωλήνες κάθε είδους χωρίς συγκόλληση από κραματοποιημένο χάλυβα, άλλοι από τους σωλήνες από ανοξείδωτο χάλυβα, καταγωγής Ρωσίας και Ουκρανίας και υπάγονται στους κωδικούς ΣΟ 7304 59 91 και 7304 59 93.

(5) Οι εν λόγω κωδικοί ΣΟ παρατίθενται για πληροφοριακούς και μόνο λόγους.

Γ. ΙΣΧΥΟΝΤΑ ΜΕΤΡΑ

(6) Τα ισχύοντα επί του παρόντος μέτρα που κατά τους ισχυρισμούς αποτελούν αντικείμενο καταστρατήγησης συνίστανται σε μέτρα αντιντάμπινγκ που έχουν επιβληθεί με τον κανονισμό (ΕΚ) αριθ. 2320/97 του Συμβουλίου(3), όπως τροποποιήθηκε τελευταία από τον κανονισμό (ΕΚ) αριθ. 190/2000(4), και με τον κανονισμό (ΕΚ) αριθ. 348/2000 του Συμβουλίου(5), όπως τροποποιήθηκε τελευταία από τον κανονισμό (ΕΚ) αριθ. 1515/2002(6).

Δ. ΑΙΤΙΟΛΟΓΗΣΗ

(7) Η αίτηση περιέχει επαρκή αποδεικτικά στοιχεία, σύμφωνα με τα οποία τα μέτρα αντιντάμπινγκ για τις εισαγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Ρωσίας αποτελούν αντικείμενο καταστρατήγησης μέσω της προσθήκης στο υπό εξέταση προϊόν άλλων ουσιών σε ελάχιστες ποσότητες, οι οποίες καθιστούν δυνατή την υπαγωγή των προϊόντων αυτών σε διαφορετικούς κωδικούς ΣΟ που δεν υπόκεινται σε μέτρα αντιντάμπινγκ, συγκεκριμένα, στους κωδικούς ΣΟ 7304 59 91 και 7304 59 93, ή μέσω της εισαγωγής του υπό εξέταση προϊόντος με τους εν λόγω κωδικούς. Στο εξής, τα προϊόντα τα οποία εισάγονται μέσω αυτών των πρακτικών αναφέρονται ως "υπό έρευνα προϊόντα".

(8) Τα αποδεικτικά στοιχεία που υποβλήθηκαν είναι τα ακόλουθα:

Από την αίτηση προκύπτει ότι ο τρόπος διεξαγωγής των εμπορικών συναλλαγών έχει μεταβληθεί σημαντικά, εφόσον οι εισαγωγές των υπό έρευνα προϊόντων καταγωγής Ρωσίας και Ουκρανίας αυξήθηκαν σημαντικά μετά την επιβολή μέτρων στα υπό εξέταση προϊόντα. Κατά τους ισχυρισμούς, η μεταβολή αυτή στον τρόπο διεξαγωγής των εμπορικών συναλλαγών οφείλεται στην προσθήκη άλλων ουσιών στο υπό εξέταση προϊόν, σε ελάχιστες ποσότητες, έτσι ώστε να μην υπάγονται στους κωδικούς ΣΟ στους οποίους επιβάλλονται μέτρα, παρά το γεγονός ότι τα βασικά χαρακτηριστικά και οι χρήσεις των προϊόντων παραμένουν αμετάβλητα, ή σε εσφαλμένη διασάφηση βάσει διαφορετικών κωδικών ΣΟ. Δεν υφίσταται ικανός αποχρών λόγος ή άλλη οικονομική δικαιολογία για τις πρακτικές αυτές πλην της επιβολής μέτρων.

(9) Επιπλέον, η αίτηση περιέχει επαρκή αποδεικτικά στοιχεία σύμφωνα με τα οποία οι επανορθωτικές συνέπειες των ισχυόντων δασμών αντιντάμπινγκ για το υπό εξέταση προϊόν εξουδετερώνονται τόσο ως προς τις ποσότητες όσο και ως προς τις τιμές. Σημαντικός όγκος εισαγωγών των υπό έρευνα προϊόντων έχει κατά τα φαινόμενα αντικαταστήσει τις εισαγωγές του υπό εξέταση προϊόντος καταγωγής Ρωσίας και Ουκρανίας. Επιπλέον, υπάρχουν επαρκή αποδεικτικά στοιχεία σύμφωνα με τα οποία η αύξηση αυτή των εισαγωγών πραγματοποιείται σε τιμές χαμηλότερες από τη μη ζημιογόνο ή επανορθωτική τιμή που είχε καθοριστεί στην έρευνα που οδήγησε στην επιβολή των ισχυόντων μέτρων.

(10) Τέλος, η αίτηση περιέχει επαρκή αποδεικτικά στοιχεία σύμφωνα με τα οποία οι τιμές των υπό έρευνα προϊόντων αποτελούν αντικείμενο ντάμπινγκ σε σχέση με τις κανονικές αξίες που είχαν ήδη καθοριστεί για ορισμένους σωλήνες κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Ρωσίας και Ουκρανίας.

Ε. ΔΙΑΔΙΚΑΣΙΑ

(11) Βάσει των ανωτέρω, η Επιτροπή συνήγαγε το συμπέρασμα ότι υπάρχουν επαρκή αποδεικτικά στοιχεία που να δικαιολογούν την έναρξη έρευνας σύμφωνα με το άρθρο 13 του βασικού κανονισμού και την υπαγωγή των εισαγωγών όλων των προϊόντων που διασαφίζονται βάσει των κωδικών ΣΟ 7304 59 91 και 7304 59 93, καταγωγής Ρωσίας και Ουκρανίας, σε καταγραφή, σύμφωνα με το άρθρο 14 παράγραφος 5 του βασικού κανονισμού.

α) Ερωτηματολόγια

(12) Η Επιτροπή για να συγκεντρώσει τις πληροφορίες που θεωρεί απαραίτητες για την έρευνα, θα αποστείλει ερωτηματολόγια στους παραγωγούς-εξαγωγείς που αναφέρονται στην αίτηση και στις γνωστές ενώσεις παραγωγών-εξαγωγέων στη Ρωσία και στην Ουκρανία και στους εισαγωγείς που αναφέρονται στην αίτηση και στις γνωστές ενώσεις εισαγωγέων στην Κοινότητα, καθώς και στις αρχές της Ρωσίας και της Ουκρανίας. Ενδεχομένως, μπορούν να ζητηθούν πληροφορίες και από τον κοινοτικό κλάδο παραγωγής.

(13) Εν πάση περιπτώσει, όλα τα ενδιαφερόμενα μέρη οφείλουν να επικοινωνήσουν πάραυτα με την Επιτροπή και το αργότερο εντός της προθεσμίας που καθορίζεται στο άρθρο 3 για να πληροφορηθούν εάν περιλαμβάνονται στην αίτηση και να ζητήσουν ενδεχομένως ερωτηματολόγιο εντός της προθεσμίας που καθορίζεται στο άρθρο 3 παράγραφος 1 του παρόντος κανονισμού, δεδομένου ότι η προθεσμία που καθορίζεται στο άρθρο 3 παράγραφος 2 του παρόντος κανονισμού ισχύει για όλα τα ενδιαφερόμενα μέρη.

(14) Οι αρχές της Ρωσίας και της Ουκρανίας θα ενημερωθούν για την έναρξη της έρευνας και θα τους αποσταλεί αντίγραφο της αίτησης.

β) Συλλογή πληροφοριών και ακροάσεις

(15) Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να προσκομίσουν τα σχετικά αποδεικτικά στοιχεία. Επιπλέον, η Επιτροπή είναι δυνατό να δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους.

γ) Απαλλαγή καταγραφής των εισαγωγών ή μέτρων

(16) Σύμφωνα με το άρθρο 13 παράγραφος 4 του βασικού κανονισμού, οι εισαγωγές του υπό εξέταση προϊόντος μπορούν να απαλλαγούν από την καταγραφή ή τα μέτρα εάν η εισαγωγή δεν αποτελεί καταστρατήγηση.

(17) Δεδομένου ότι η καταστρατήγηση λαμβάνει χώρα, κατά τους ισχυρισμούς, εκτός της Κοινότητας, και σύμφωνα με το άρθρο 14 παράγραφος 3 του βασικού κανονισμού, η απαλλαγή των εισαγωγών από την καταγραφή ή τα μέτρα θα εξαρτηθεί εξ ολοκλήρου από τα συμπεράσματα όσον αφορά τους εξαγωγείς στη Ρωσία και στην Ουκρανία. Επομένως, οι εξαγωγείς που επιθυμούν να τύχουν απαλλαγής από την καταγραφή των εισαγωγών ή τα μέτρα, πρέπει να υποβάλουν αίτηση απαλλαγής και να αποστείλουν την απάντηση στο ερωτηματολόγιο (ώστε να καθοριστεί ότι δεν καταστρατηγούν τους δασμούς αντιντάμπινγκ κατά την έννοια του άρθρου 13 παράγραφος 1 του βασικού κανονισμού) εντός των προθεσμιών που καθορίζονται στο άρθρο 3 παράγραφος 2 του παρόντος κανονισμού. Παρόλο που δεν μπορεί να χορηγηθεί απαλλαγή αποκλειστικά με βάση τις πληροφορίες των εισαγωγέων, αυτοί οι εισαγωγείς μπορούν ακόμη να τύχουν απαλλαγής από την καταγραφή ή τα μέτρα στο βαθμό που οι εισαγωγές τους προέρχονται από εξαγωγείς στους οποίους έχει χορηγηθεί απαλλαγή.

ΣΤ. ΚΑΤΑΓΡΑΦΗ

(18) Σύμφωνα με το άρθρο 14 παράγραφος 5 του βασικού κανονισμού, οι εισαγωγές του υπό εξέταση προϊόντος πρέπει να υποβάλλονται σε καταγραφή, προκειμένου να διασφαλιστεί ότι, σε περίπτωση που από την έρευνα επιβεβαιωθεί η καταστρατήγηση, θα είναι δυνατή η αναδρομική είσπραξη δασμών αντιντάμπινγκ σε ορισμένους σωλήνες κάθε είδους χωρίς συγκόλληση από κραματοποιημένο χάλυβα, με εξαίρεση τους σωλήνες από ανοξείδωτο χάλυβα, καταγωγής Ρωσίας και Ουκρανίας, από την ημερομηνία έναρξης της παρούσας έρευνας.

Ζ. ΠΡΟΘΕΣΜΙΕΣ

(19) Για λόγους χρηστής διαχείρισης, πρέπει να καθοριστούν προθεσμίες εντός των οποίων:

- τα ενδιαφερόμενα μέρη μπορούν να αναγγελθούν στην Επιτροπή, να υποβάλουν τις απόψεις τους γραπτώς και να απαντήσουν στο ερωτηματολόγιο ή να υποβάλουν άλλες πληροφορίες που πρέπει να ληφθούν υπόψη κατά την έρευνα·

- τα ενδιαφερόμενα μέρη μπορούν να ζητήσουν γραπτώς να γίνουν δεκτά σε ακρόαση από την Επιτροπή.

(20) Εφιστάται η προσοχή στο γεγονός ότι η άσκηση των περισσοτέρων διαδικαστικών δικαιωμάτων που προβλέπονται στο βασικό κανονισμό εξαρτάται από το κατά πόσον το μέρος αναγγέλλεται εντός της προθεσμίας που αναφέρεται στο άρθρο 3 του παρόντος κανονισμού.

Η. ΑΡΝΗΣΗ ΣΥΝΕΡΓΑΣΙΑΣ

(21) Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά, είτε αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού. Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κινείται έρευνα δυνάμει του άρθρου 13 παράγραφος 3 του κανονισμού (ΕΚ) αριθ. 384/96, για να καθοριστεί εάν οι εισαγωγές στην Κοινότητα ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα, και ορισμένων σωλήνων κάθε είδους χωρίς συγκόλληση από κραματοποιημένο χάλυβα, άλλων από τους σωλήνες από ανοξείδωτο χάλυβα, που διασαφίστηκαν βάσει των κωδικών ΣΟ 7304 59 91 και 7304 59 93, καταγωγής Ρωσίας και Ουκρανίας, καταστρατηγούν τα μέτρα που έχουν επιβληθεί με τον κανονισμό (ΕΚ) αριθ. 2320/97 και με τον κανονισμό (ΕΚ) αριθ. 348/2000. Οι ανωτέρω κωδικοί παρατίθενται για πληροφοριακούς και μόνο λόγους.

Άρθρο 2

Καλούνται οι τελωνειακές αρχές, σύμφωνα με το άρθρο 13 παράγραφος 3 και το άρθρο 14 παράγραφος 5 του κανονισμού (ΕΚ) αριθ. 384/96 του Συμβουλίου, να λάβουν τα κατάλληλα μέτρα για την καταγραφή των εισαγωγών στην Κοινότητα που προσδιορίζονται στο άρθρο 1 του παρόντος κανονισμού.

Η καταγραφή παύει να ισχύει εννέα μήνες μετά την ημερομηνία έναρξης ισχύος του παρόντος κανονισμού.

Η Επιτροπή, με κανονισμό, μπορεί να ζητήσει από τις τελωνειακές αρχές να σταματήσουν την καταγραφή όσον αφορά τις εισαγωγές στην Κοινότητα των προϊόντων που εξάγονται από τους εξαγωγείς οι οποίοι ζήτησαν απαλλαγή από την καταγραφή και για τους οποίους δεν διαπιστώθηκε καταστρατήγηση των δασμών αντιντάμπινγκ.

Άρθρο 3

1. Τα μέρη οφείλουν να ζητήσουν ερωτηματολόγιο από την Επιτροπή εντός 15 ημερών από τη δημοσίευση του παρόντος κανονισμού στην Επίσημη Εφημερίδα της Ευρωπαϊκής Ένωσης.

2. Όλα τα ενδιαφερόμενα μέρη οφείλουν να αναγγελθούν, ερχόμενα σε επαφή με την Επιτροπή, να γνωστοποιήσουν γραπτώς τις απόψεις τους και να απαντήσουν στο ερωτηματολόγιο ή να υποβάλουν τυχόν άλλες πληροφορίες, εντός 40 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης, εκτός αν προσδιορίζεται διαφορετικά, ώστε να μπορέσουν να ληφθούν υπόψη οι παρατηρήσεις τους κατά την έρευνα.

3. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας των 40 ημερών, να γίνουν δεκτά σε ακρόαση από την Επιτροπή.

4. Οι πληροφορίες οι σχετικές με τη συγκεκριμένη υπόθεση, οι αιτήσεις ακρόασης, οι αιτήσεις για τη χορήγηση ερωτηματολογίου καθώς και όλες οι αιτήσεις για την έγκριση πιστοποιητικών μη καταστρατήγησης πρέπει να υποβάλλονται γραπτώς (όχι σε ηλεκτρονική μορφή εκτός εάν υπάρχει σχετική πρόβλεψη), θα πρέπει να αναφέρουν το όνομα, τη διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου ή/και φαξ του ενδιαφερόμενου μέρους και να αποστέλλονται στην ακόλουθη διεύθυνση:

Ευρωπαϊκή Επιτροπή Γενική Διεύθυνση Εμπορίου

Διεύθυνση B

Γραφείο: J-79, 5/16

B - 1049 Βρυξέλλες Φαξ (32-2) 295 65 05 Τέλεξ COMEU B 21877

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Ιουλίου 2003.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 305 της 7.11.2002, σ. 1.

(3) ΕΕ L 322 της 25.11.1997, σ. 1.

(4) ΕΕ L 23 της 28.1.2000, σ. 1.

(5) ΕΕ L 45 της 17.2.2000, σ. 1.

(6) ΕΕ L 228 της 24.8.2002, σ. 8.